Kun mies ei yltänyt juoma-automaattiin sellissään, poliisi neuvoi juomaan vessanpöntöstä.

Tapaus sattui Tampereella vuonna 2013. JUHA-VELI JOKINEN

Suomen valtio joutuu maksamaan tuntuvat korvaukset lyhytkasvuiselle miehelle, joka joutui syyttömänä vankilaan. Asiasta uutisoi ensimmäisenä MTV.

Syytön mies joutui noin kuukauden mittaiseen tutkintavankeuteen seksuaalirikosepäilyjen vuoksi kesällä 2013. Tampereen poliisivankilassa ja Kylmäkosken vankilassa ei kuitenkaan huomioitu miehen vammaisuutta, mikä aiheutti tälle merkittävää kärsimystä, katsoi Helsingin käräjäoikeus.

Oikeudessa mies kuvasi olosuhteitaan tutkintavankeuden aikana epäinhimillisiksi. Sairautensa vuoksi mies on lyhyt. Sellissään Tampereen poliisivankilassa hän ei pystynyt juomaan vesipisteestä, koska ei yltänyt painamaan vesipisteen vastakkaisella seinällä ollutta nappia ja juomaan samalla. Nestehukan vuoksi hän kärsi jatkuvasta päänsärystä. Lisäksi mies menetti noin kymmenen prosenttia painostaan.

Edes aterioiden yhteydessä hän ei ollut saanut riittävästi juotavaa. Kun hän oli pyytänyt vettä, häntä oli Tampereen poliisivankilassa kertomansa mukaan käsketty juomaan vessanpöntöstä.

Oikeudessa kuultujen lääkäreiden mukaan painonmenetys vankeuden aikana liittyi ensisijaisesti veden hukkaan.

Valtiokonttori oli aikaisemmin maksanut miehelle tavallista suuremman 250 euron päiväkorvauksen, mutta Helsingin käräjäoikeus määräsi valtion suostumaan miehen 400 euron pyyntöön.

Miehelle määrättiin korvattavaksi yhteensä 22 333 euroa vapauden menetyksen ja vangitsemisen aiheuttamasta kärsimyksestä ja kuluista.

Lähde: MTV

Täsmennys kello 13:58: Kuva vaihdettu. Alkuperäisessä kuvassa näkyi Kylmäkosken vankila, mutta suurin osa tapahtumista koskee Tampereen poliisivankilaa.